1. Úvod  
Vláda SR  za účelom zdokonalenia sa v cudzom jazyku (anglický jazyk, nemecký jazyk, francúzsky jazyk, španielsky jazyk, taliansky jazyk a ruský jazyk) ponúkla možnosť získania sociálneho štipendia na jednoročné štúdium na vybraných stredných školách  v zahraničí. Štipendiá boli určené  pre žiakov, ktorí boli v čase podávania prihlášok žiakmi 2. ročníka stredných škôl,  2. alebo  3. ročníka päťročných bilingválnych stredných škôl, 6. ročníka osemročných gymnázií  alebo 4. ročníka šesťročných gymnázií v SR. 
Cieľom poskytovania sociálnych štipendií vlády SR bolo umožniť  štúdium v zahraničí tým žiakom, ktorí z rôznych sociálnych dôvodov nemajú možnosť, a ani finančné prostriedky na takýto druh štúdia. 
MŠ SR prevzalo úlohu gestora projektu sociálnych štipendií vlády SR pre žiakov stredných škôl na jednoročné štúdium na zahraničných stredných školách na obdobie rokov 2008 až 2011.

2. Organizačno-technické zabezpečenie projektu na školský rok 2008-2009
2.1 Nástroje uskutočňovania – medzinárodné zmluvné dokumenty na zabezpečenie projektu, konzultácie
V priebehu mesiacov marec - júl 2008 v súlade s plnením cieľov UV č.144/2008  boli so zahraničnými partnermi uzatvárané zmluvné dokumenty  zabezpečujúce podmienky pobytu žiakov, ako aj ich bezpečnosť v zahraničí. Uzatváranie týchto zmlúv bolo nevyhnutné, pretože projekt v takomto rozsahu nebol doposiaľ nikdy uskutočňovaný. Vyvstávali určité technické a organizačné otázky zo strany zahraničných partnerských ministerstiev a zahraničných organizácií, ktoré bolo potrebné riešiť práve prostredníctvom  týchto zmluvných dokumentov. Okrem toho MŠ SR  využilo zároveň už existujúce i pripravované medzinárodné - zmluvné dokumenty. Za týmto účelom v  období príprav, ako aj počas školského roku prebehlo niekoľko odborných konzultácií v príslušných krajinách aj za osobnej účasti zástupcu MŠ SR a MZV SR.
Celý proces sa uskutočňoval  za aktívnej súčinnosti zainteresovaných orgánov - MZV SR, MPSVaR SR, KŠÚ a VÚC, ktoré si plnili úlohy tak, ako ich stanovovalo schválené uznesenie vlády SR č. 144/2008. Vzhľadom na  krátke časové obdobie /4 mesiace/ vrátane prázdnin, ktoré bolo k dispozícii na spustenie celého projektu, bolo potrebné vynaložiť  maximálne nasadenie zainteresovaných subjektov. 
Pre informáciu uvádzame priebeh procesu tvorby zmluvných dokumentov a konzultácií v jednotlivých krajinách.

Írska republika 
Spolupráca prebiehala za aktívnej súčinnosti Ministerstva školstva Írskej republiky a veľvyslanectva SR v Írskej republike. Vzhľadom na skutočnosť, že v Írskej republike nie je internátny typ štúdia, jedinou možnosťou bolo ubytovanie žiakov v rodinách. Najvhodnejším  riešením bolo zabezpečenie  agentúry, ktorá by štúdium zabezpečovala po organizačnej stránke. Do užšieho výberu sa prihlásili 2 agentúry Ballyhoura  Country  Holidays a Shandon Language Solutions. Vzhľadom na rozsah projektu, ako i predložené cenové ponuky, najviac vyhovovala agentúra Ballyhoura Country Holidays. MŠ SR následne vypracovalo a podpísalo  návrh zmluvy na schválené obdobie projektu. 
Veľká Británia 
MŠ SR na úrovni podpredsedu vlády a ministra školstva SR uzatvorilo na podnet ZÚ SR v Londýne zmluvu s agentúrou AEGIS, ktorá je určená na poskytovanie poručníckych služieb vo Veľkej Británii, čo bolo podmienkou štúdia žiakov na stredných školách v tejto krajine.
Spolková republika Nemecko 
 V zastúpení ZÚ SR  v  SRN bolo podpísaná Dohoda  medzi Sekretariátom konferencie ministrov kultúry a MŠ SR  o  podmienkach zabezpečenia štipendijného projektu vlády SR. Sekretariát zabezpečoval všetky náležitosti súvisiace s pobytom žiakov na stredných školách v SRN vrátane priamej komunikácie so žiakmi.
Rakúska republika  
MŠ SR pre potreby projektu upravilo znenie záznamu  zo Spoločného zasadnutia zmiešanej Slovensko – rakúskej komisie v rámci Dohody medzi vládou SR a vládou Rakúskej republiky o spolupráci v oblasti kultúry, vzdelávania a vedy, ktoré upravuje spoluprácu a postup pri zabezpečení projektu na ďalšie obdobie
Ruská federácia
V školskom roku 2008-2009 bol platný program spolupráce medzi MŠ  SR a Ministerstvom školstva Ruskej federácie v oblasti vzdelávania, ktorý umožňoval uskutočňovať rozsiahle aktivity v oblasti vzdelávania. Po roku oficiálnych rokovaní  s Ministerstvom školstva Ruskej federácie bola uzatvorená zmluva na školský rok 2009-2010, ktorá upravuje podmienky štúdia na stredných školách v Ruskej federácii.
Francúzska republika 
Ministerstvo školstva Francúzskej republiky aktívne pristúpilo k uskutočneniu projektu a následne bola podpísaná dohoda medzi Ministerstvom školstva Francúzskej republiky a MŠ SR vo veci zabezpečenia projektu.
Španielske kráľovstvo 
MŠ SR na základe návrhu zo ZÚ SR v Madride zaslalo na Ministerstvo školstva a kultúry Španielskeho kráľovstva list, v ktorom potvrdilo svoju pripravenosť uhradiť a plniť všetky záväzky týkajúce sa štúdia slovenských žiakov v Španielskom kráľovstve.
Talianska republika 
 Do programu spolupráce, ktorý bol v tom čase predmetom bilaterálnych rokovaní, po dohode s partnermi na Ministerstve zahraničných vecí Talianskej republiky bolo zapracované samostatné ustanovenie, ktoré upravuje podmienky zabezpečenia projektu na nasledujúce obdobie. 

2.2  Zverejnenie výzvy na zaslanie prihlášok – kritériá, podmienky, organizačné  zabezpečenie

Elektronickou formou bola začiatkom marca 2008 zaslaná všetkým zriaďovateľom (KŠÚ a VÚC) výzva na predkladanie prihlášok spolu s prílohami. Túto výzvu zriaďovatelia, ako aj MŠ SR zverejnilo na svojej webovej stránke. Týmto spôsobom zverejnené informácie boli dostupné všetkým žiakom, ich rodičom, ako aj kmeňovým školám, ktoré žiaci navštevujú. Na základe stanoveného počtu žiakov prebiehal výberový proces z počtu prihlásených uchádzačov. 

Základnou podmienkou bol aktuálny ročník štúdia a dodržanie kritérií, ktoré boli stanovené MPSVaR SR v spolupráci s MŠ SR podľa  ustanovenia § 1 ods. 1 písm. a) a b) Vyhlášky Ministerstva školstva Slovenskej republiky č. 311/2004 Z.z. o poskytovaní štipendií žiakom stredných škôl a špeciálnych škôl a podľa ustanovenia § 44 zákona č. 36/2005 Z.z. o rodine a o zmene a doplnení niektorých zákonov.

Vzhľadom na vysoko prevyšujúci počet prihlásených žiakov bol výber sledovaný a kontrolovaný aj zo strany MŠ SR. Boli skontrolované prihlášky a tam, kde nebol rešpektovaný sociálny aspekt, čo bolo  zrejmé už zo sociálneho prostredia vybraného žiaka, boli prihlášky vrátené späť jednotlivým VÚC a KŠÚ.
Musíme konštatovať, že pri výberoch VÚC a KŠÚ  sme sa stretli s prípadmi, ktoré boli  nad rámec obsahu a myšlienky celého projektu. 
MŠ SR následne po zaslaní a spracovaní prihlášok vybraných uchádzačov vykonalo nominácie žiakov diplomatickou cestou prostredníctvom MZV SR na jednotlivé zahraničné školy k 30.5.2008.
O  akceptáciách a umiestnení žiakov na jednotlivé školy  informovali ZÚ SR v zahraničí MŠ SR, ktoré následne spracovalo individuálne pre každého žiaka list, ktorý ho informoval o všetkých skutočnostiach, ktoré sa týkali jeho štúdia a pobytu spolu s pokynmi na vycestovanie.
Následne pristúpilo MŠ SR k organizačnému a logistickému zabezpečeniu vyslania všetkých žiakov – zabezpečenie prepravy, finančné zabezpečenie, poistné a pod. Tento proces vyžadoval individuálnu aktívnu komunikáciu so žiakmi, rodičmi a zahraničnými partnermi. Všetky dopravné ceniny boli zasielané žiakom na ich domovské adresy.

3.	Priebeh školského roka 2008-2009

3.1  Počet vyslaných žiakov, umiestnenie študentov podľa jednotlivých teritórií, výber                  škôl, forma ubytovania
Na stredoškolské štúdium bolo na školský rok 2008-2009 celkovo nominovaných 333 žiakov stredných škôl. Pred vyslaním odstúpilo na základe žiadosti zákonných zástupcov 10 žiakov. Celkovo vycestovalo 323 žiakov a v priebehu školského roka požiadalo o ukončenie štúdia 21 žiakov, čo predstavuje 6,5 % z celkového počtu vyslaných žiakov /tabuľka v prílohe/ .
Z uvedeného počtu bolo vyslaných 130 žiakov do Írskej republiky, 62 do Francúzskej republiky, 36 do Veľkej Británie, 31 do Nemeckej spolkovej republiky, 31 do Španielskeho kráľovstva, 19 do Rakúskej republiky, 10 do Talianskej republiky a 4 do Ruskej federácie. 
Všeobecný záujem zo strany žiakov o štúdium v zahraničí v rámci projektu sociálnych štipendií vlády SR bol obrovský a prevyšoval počty miest stanovených zahraničnými partnermi. Najväčší záujem bol o štúdium anglického jazyka a najmenší o štúdium ruského jazyka.
Výber zahraničných škôl bol zabezpečovaný príslušnými ZÚ SR v zahraničí a koordinovaný MZV SR na základe profilu slovenskej kmeňovej školy každého žiaka. V niektorých prípadoch však nebolo možné nájsť kompatibilnú školu so školou, ktorú žiak navštevoval na Slovensku, preto bol umiestnený na školu, ktorá prejavila o žiaka záujem. 
Pokiaľ ide o ubytovanie v jednotlivých krajinách žiaci boli ubytovaní v rodinách a v internátoch, a v prípade Ruskej federácie boli žiaci ubytovaní v byte ZÚ SR v Moskve. 
Vyslaní žiaci boli povinní dodržovať školský poriadok v škole i v internáte a riadiť sa pokynmi vedenia školy/internátu v plnom rozsahu. V opačnom prípade bolo  štúdium predčasne ukončené a zabezpečený okamžitý návrat  na Slovensko.

3.2	 Bezpečnosť počas štúdia a pobytu žiakov
Počas prípravy projektu sa kládol veľký dôraz na zabezpečenie pobytu žiakov, z hľadiska ich bezpečnosti počas štúdia v zahraničí. Otázka bezpečnosti žiakov  bola prioritná, aj pokiaľ ide o zahraničných partnerov a školy, kde žiaci študovali. Vo všeobecnosti možno konštatovať, že podmienky na zahraničných internátoch sú veľmi prísne, oproti podmienkam v slovenských internátoch. Tieto skutočnosti mali za následok, že žiaci odmietali v niektorých prípadoch rešpektovať vnútorný poriadok či už školy, alebo ubytovacieho zariadenia a požiadali o predčasné ukončenie štúdia. 
MŠ SR takéto prípady riešilo individuálne s príslušnými ZÚ SR v zahraničí. Na základe doručenej žiadosti zákonného zástupcu o predčasné ukončenie štúdia, MŠ SR po preverení všetkých skutočnosti žiadostiam vyhovelo a zabezpečilo návrat žiaka.
Počas školského roka 2008-2009 sa nevyskytli  žiadne prípady, pri ktorých by došlo      k ohrozeniu života  alebo zdravia vyslaného žiaka. 
Niektorí žiaci väčšinou požiadali o ukončenie svojho študijného pobytu v zahraničí z dôvodu problémov spôsobených odlúčením od rodiny, z dôvodu neochoty rešpektovať pravidlá určené zahraničnými školami, ako aj ubytovacími zariadeniami a v jednom prípade zo závažného zdravotného ochorenia.
Opustenie miesta študijného pobytu bolo dovolené v odôvodnených prípadoch iba po predchádzajúcom súhlase všetkých zúčastnených strán. Opustenie študijného pobytu bez súhlasu mohlo byť dôvodom na predčasné ukončenie, ako zo strany zahraničných partnerov, tak i zo strany MŠ SR.

3.3	 Finančné vyhodnotenie školského roka 2008-2009
Pre jednotlivé krajiny boli náklady na štúdium a pobyt stanovené uzatvorenými zmluvnými dokumentmi a v niektorých prípadoch zahraničnou prijímajúcou školou. O celkových nákladoch na štúdium  bolo MŠ SR informované prostredníctvom našich ZÚ SR v zahraničí, ktoré boli nápomocné pri zabezpečení celého procesu. 
Pre informáciu uvádzame  formu  finančného zabezpečenia v jednotlivých krajinách. Írska republika - financovanie bolo zabezpečené prostredníctvom uzatvorenej dohody s írskou agentúrou Ballyhoura Country Holidays, MŠ SR posielalo ziakom na ich účty iba vreckové vo výške 100 EUR na jeden mesiac, Veľká Británia - individuálne financovanie na účty žiakov zo strany MŠ SR na základe stanovenej výšky  zo strany zahraničnej školy,  Spolková republika Nemecko -  financovanie pobytu a štúdia bolo zabezpečené prostredníctvom uzatvorenej dohody s nemeckou inštitúciou PAD /Konferencia ministrov kultúry/,  Rakúska republika – individuálne financovanie na účty žiakov na základe stanovenej výšky zo strany zahraničnej školy, Talianska republika - individuálne financovanie na účty žiakov na základe stanovenej výšky zo strany zahraničnej školy, Francúzska republika - individuálne financovanie na účty žiakov na základe stanovenej výšky zo strany zahraničnej školy,  Španielske kráľovstvo -  individuálne financovanie na účty žiakov na základe stanovenej výšky zo strany zahraničnej školy,  Ruská federácia - individuálne financovanie na účty žiakov vo výške stanovenej zahraničnou školou. Tieto finančné prostriedky boli zasielané v 2. etapách priamo na účty žiakov
Celý proces finančného zabezpečenia žiakov bol uskutočňovaný MŠ SR a následne riadený a kontrolovaný príslušnými partnerskými ministerstvami v zahraničí  a zastupiteľskými úradmi SR v zahraničí. MŠ SR bolo priebežne informované o hradení  nákladov spojených so štúdiom, pričom  neuhradenie poplatkov malo za následok okamžité ukončenie štúdia a návrat do SR. 
Počas školského roku 2008-2009 sa nevyskytli žiadne prípady, ktoré by muselo MŠ SR riešiť z dôvodu neuhradenia poplatkov škole predčasným ukončením pobytu žiaka. Pre lepšiu kontrolu finančné prostriedky  boli zasielané  MŠ SR v 2. etapách  - I. etapa – začiatok štúdia – koniec decembra, II. etapa – január – koniec štúdia.

Vláda SR svojím uznesením č. 144/2008 zo dňa 27.2.2008 schválila celkovú výšku projektu na roky 2008/2011 v sume 270 mil. SK a nasledovné finančné limity na jedného žiaka.
Tabuľka č. 1
Sociálne štipendium	Učebné pomôcky 	Poistenie 	Cestovné náklady 	
600 EUR na žiaka a 1 
mesiac. Náklady na 
ubytovanie, stravovanie, mestskú dopravu, vreckové 
Na 1 školský rok 6000 EUR	100 EUR na žiaka a 1 mesiac. Náklady na učebné pomôcky. 
Na 1 školský rok 1000 EUR 	1050,- Sk (cca 30) EUR na žiaka a 1 mesiac. Náklady na zdravotné poistenie štipendistu na mesiac. 
Na 1 školský rok 300 EUR 	Cestovné náklady na cestu tam a späť 15 000 Sk (cca 430 EUR) 	

		
Finančné vyhodnotenie vyslaných  stredoškolských štipendistov v zmysle uznesenia vlády SR č.144/2008 v šk. roku 2008-2009
v  počte 323 žiakov		
		
Tabuľka č. 2
	                                                     ( v €)	
Cestovné výdavky	314 242,98	
Poistenie  liečebných nákladov v zahraničí a poistenie zodpovednosti za škodu na zdraví a majetku	71 736,37	
Celkové náklady na štúdium uhradené zahraničným partnerom a žiakom	2 501 226,45	
Úhrada nákladov za vízum (Ruská federácia)	48,00	
SPOLU	2 887 253,80	

Celkové finančné vyhodnotenie nákladov podľa jednotlivých krajín v školskom roku 2008-2009 na jedného žiaka	

	

Tabuľka č. 3

	

Štát	
Počet žiakov	
Náklady spolu v €	
Priemerné náklady na 1 žiaka v €	

Írska republika	
130	
1 284 691	
9882	

Veľká Británia
+ náklady za poručnícku agentúru	
36	
421 538	
11709	

Spolková republika Nemecko	
31	
274 616	
8859	

Rakúska republika	
19	
125 967	
6630	

Talianska republika	
10	
67 167	
6717	

Francúzska republika	
62	
439 167	
7083	

Ruská federácia	
4	
33 575	
8394	

Španielske kráľovstvo	
31	
240 533	
7759	

SPOLU	
323	
2 887 254	
8939	

Na uvedený projekt boli vládou SR vyčlenené finančné prostriedky vo výške 270 000 mil. Sk (8 962 358€). V roku 2008 boli presunuté z VPS MF SR  do rozpočtu MŠ SR prostriedky vo 3 319 392€, v roku 2009 taktiež  3 319 392€. Na rok 2010 a 2011 počítame so sumou spolu 2 323 574 € (pre rok 2010 suma 1 659 696€ a rok 2011, kedy žiaci ukončujú štúdium, suma 663 878€)

3.4	 Zhodnotenie školského roku 2008-2009
Vyslaní  žiaci, ako aj rodičia v súvislosti s ročným študijným pobytom na zahraničných stredných školách vyjadrili spokojnosť. O  kvalite ich štúdia vypovedajú aj ich dosiahnuté vynikajúce študijné výsledky a pozitívne hodnotenie zo strany zahraničných škôl, čo vytvorilo dobrý predpoklad pre uskutočnenie projektu aj v školskom roku 2009-2010. 
MŠ SR počas celého školského roka 2008-2009 nezaznamenalo žiadne závažné komplikácie či problémy súvisiace so študijnými výsledkami, alebo správaním žiakov, ktoré by boli prezentované zahraničnými partnermi. 

4.	Kontrola poskytovania štipendií v šk. roku 2008-2009
V zmysle schváleného uznesenia vlády SR č. 144/2009 bod B.5. bolo uložené podpredsedovi vlády SR a ministrovi školstva zabezpečiť kontrolu plnenia poskytnutých štipendií vlády SR a mechanizmu v prípade zneužitia prijímateľom. Na základe poverenia podpredsedu vlády a ministra školstva SR  č. 377/2009-13,  CD 2009-28967/24804-1:13 zo dňa 6. júla 2009 bola vykonaná  kontrola v termíne od 13.7. – 17.7.2009  a 10.8. - 28.8.2009 s prerušením, zameraná na plnenie poskytnutých sociálnych štipendií vlády SR a preverenie, či tieto neboli prijímateľom zneužité. Kontrolná skupina si na základe ustanovenia § 11 ods. 1 písm. b) zákona č. 10/1996 Z.z. o kontrole v štátnej správe v znení neskorších predpisov vyžiadala 13.7.2009 od poverených zamestnancov sekcie medzinárodnej spolupráce, ktorá projekt organizačne zabezpečovala dokumentáciu žiakov, ktorým boli poskytnuté sociálne štipendiá vlády SR, dodávateľské faktúry a platobné poukazy MŠ SR. Predložená spisová dokumentácia vyslaných žiakov bola preverená metódou náhodného výberu v rámci jednotlivých krajín, kde boli žiaci vyslaní. Vykonanou kontrolou nebolo zistené porušenie všeobecne záväzných právnych predpisov ani interných predpisov vydaných na ich základe. Záznam o výsledku kontroly, ako i o kontrolovaných skutočnostiach sa  nachádza na MŠ SR.

5. Príprava školského roku 2009-2010
V školskom roku 2009-2010 na základe ponuky zo  zahraničných stredných škôl  MŠ SR bolo pripravené zabezpečiť vyslanie na jednoročné štúdium cudzích jazykov 371 žiakov – 160 do Írskej republiky (štúdium anglického jazyka); 80 do SRN a Rakúskej republiky (štúdium nemeckého jazyka); 64 do Francúzskej republiky (štúdium francúzskeho jazyka); 35 do Španielskeho kráľovstva (štúdium španielskeho jazyka); 16 do Talianskej republiky (štúdium talianskeho jazyka); 16 do Ruskej federácie (štúdium ruského jazyka). MŠ SR po rokovaniach so zahraničnými partnermi, ako aj s príslušnými ZÚ SR v zahraničí stanovilo počty štipendijných miest pre jednotlivé cudzie jazyky na školský rok 2009-2010. Táto informácia bola následne zaslaná všetkým zriaďovateľom (KŠÚ a VÚC) koncom januára 2009. 
MŠ SR začalo s prípravou školského roka 2009-2010 v mesiaci január 2009 zorganizovaním koordinačnej porady pre zriaďovateľov, na ktorej boli prezentované všetky potrebné informácie a tiež pokyny na spustenie II. ročníka, vrátane uskutočnenia konzultácií o stanovených počtoch miest. 
Vzhľadom na skúsenosti z predchádzajúceho roku, MŠ SR kládlo dôraz na dodržanie sociálnych kritérií. Z dôvodu sociálnych kritérií stanovených v I. výzve, MŠ SR vypísalo II. výzvu, v ktorej boli sociálne kritériá upravené a stanovené MPSVaR SR .
 Ako sociálne kritérium bola stanovená:
-	jedna dvanástina príjmu rodičov dieťaťa podľa § 4 ods. 1 a 2 zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov za predchádzajúci kalendárny rok čo bolo najviac vo výške dvojnásobku súm životného minima rodiny podľa § 2 zákona č. 601/2003 Z. z. v znení neskorších predpisov). 
Po ukončení I. a II.  výzvy MŠ SR evidovalo spolu 128 prihlášok žiakov zaslaných zo strany zriaďovateľov. Nakoľko nedošlo k naplneniu pôvodne stanovenej kvóty štipendijných miest na školský rok 2009-2010 vo výške 371  ani po II. výzve, MŠ SR zverejnilo III. kolo výzvy ako výsledok rokovania s MPSVaR SR ohľadom úpravy sociálneho kritéria tak, aby  bolo umožnené čo najvyššiemu počtu žiakov o tento typ štipendia požiadať.
 MPSVaR SR stanovilo ako sociálne kritérium:
-	 jednu dvanástinu príjmu rodičov dieťaťa podľa § 4 ods. 1 a 2 zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov za predchádzajúci kalendárny rok je najviac vo výške do 2,5 súm životného minima rodiny podľa § 2 zákona č. 601/2003 Z. z. v znení neskorších predpisov. 

Po troch kolách výberu  boli zaslané MŠ SR prihlášky žiakov  v celkovom počte 198. Po preverení všetkých zaslaných prihlášok bolo nominovaných 170 žiakov na štúdium do zahraničia.
V školskom roku 2009-2010 nebudú žiaci vyslaní na štúdium nemeckého jazyka do Rakúskej republiky z dôvodu uzatvorenia zmluvy s partnermi zo SRN (dohoda medzi MŠ SR a Sekretariátom Konferencie Ministrov kultúry SRN – Pedagogická výmenná služba (PAD), a jej ponuky, ktorá vysoko prevyšuje počet nominovaných žiakov na štúdium nemeckého jazyka.  
MŠ SR v školskom roku 2009-2010 nevyšle v rámci projektu žiakov na štúdium anglického jazyka do Veľkej Británie. Dôvodom nie je len vysoká finančná náročnosť, v porovnaní s ostatnými krajinami, ale aj pretrvávajúce organizačno-technické problémy v komunikácii so ZÚ SR v Londýne. 
V priebehu mesiacov august - september MŠ SR organizačne zabezpečilo vyslanie žiakov na štúdium do zahraničia. 
Vzhľadom na nízky počet prihlásených žiakov na školský rok 2009/2010 MŠ SR pre školský rok 2010/2011 navrhuje:
Doplniť pre školský rok 2010/2011 k žiakom 3. ročníkov stredných škôl, 3. alebo 4. ročníkov päťročných bilingválnych stredných škôl,  7. ročníkov osemročných gymnázií a 5. ročníkov šesťročných gymnázií aj žiakov 2 ročníkov stredných škôl, 2 ročníkov päťročných bilingválnych stredných škôl, 6. ročníkov osemročných gymnázií a 4. ročníkov šesťročných gymnázií. Doplnenie o uvedených žiakov by sa uskutočnilo pri nenaplnení stanovených kvót zo žiakov vyšších ročníkov pri zachovaní všetkých ostatných kritérií v rámci vyhlásenej výzvy. Prioritným kritériom ostáva  naďalej sociálny aspekt uchádzačov.